Judith Butler
Judith Butler er en amerikansk filosof, professor i sammenlignende litteraturvidenskab og retorik ved Berkeley University. Hun er en væsentlig skikkelse i queer theory.
Butler kritiserede i bøgerne Gender Trouble (1990) og Bodies That Matter (1993) feminismens grundlæggende antagelse, at der findes en kvindelig identitet, som udgår fra det biologiske køn, og betragter i stedet kønnet som performativt, dvs. en handling, der skaber eller "konstituerer den identitet, det foregiver at være".
I forlængelse af Michel Foucaults kritik af magten hævder hun, at såvel det biologiske som det sociale køn er masker og roller, den enkelte selv vælger eller påtvinges af de kulturelle normer.
I bogen Precarious Life (2004) vendte Judith Butler sin kritik mod USA's militære svar på terrorangrebet mod New York den 11. september 2001 og mod forsøget på at overføre vestlige feministiske frihedsidéer til den muslimske verden.